KIRJALLINEN KYSYMYS E-3485/01 esittäjä(t): Christopher Heaton-Harris (PPE-DE) komissiolle. Berlaymont.



Virallinen lehti nro 172 E , 18/07/2002 s. 0071 - 0072



KIRJALLINEN KYSYMYS E-3485/01 esittäjä(t): Christopher Heaton-Harris (PPE-DE) komissiolle (8. tammikuuta 2002) Aihe: Berlaymont Mitkä ovat tällä hetkellä (päivitetyt) Berlaymontin uudistus- ja kunnostuskustannukset? Kuinka suuri osuus näistä kustannuksista kuuluu komissiolle? Mitkä olivat hankkeen arvioidut kokonaiskustannukset alussa? Mitkä ovat hankkeen arvioidut kokonaiskustannukset nykyään? Mitä asiakirjoja on luovutettu Euroopan petostentorjuntavirastolle? Onko Euroopan petostentorjuntavirasto antanut lausuntoja näistä asiakirjoista? Onko syytetoimiin ryhdytty tai ryhdytäänkö niihin Berlaymontin hankkeeseen liittyvien ongelmien takia? Kuka on viime kädessä vastuussa tästä hankkeesta? Milloin Berlaymont on valmis otettavaksi käyttöön? Aikooko komissio palata lopullisesti Berlaymontiin? Neil Kinnockin komission puolesta antama vastaus (18. helmikuuta 2002) Berlaymont-rakennuksen kunnostustöitä hallinnoi Berlaymont 2000 SA -yhtiö (B-2000), joka on perustettu Belgian lain nojalla ja jonka osakepääoma on 250 372 euroa (10 100 000 Belgian frangia). Belgian hallituksen rakennusviranomainen omistaa yhtiöstä 70 prosenttia ja kaksi pankkia (BACOB, nykyisin Artesia-pankki, ja ASLK/CGER, nykyisin Fortis-pankki) 30 prosenttia. Berlaymont 2000 SA -yhtiön vuoden 2000 vuosikertomuksessa (julkaistu 1. kesäkuuta 2001) arvioitiin, että Berlaymont-rakennuksen kunnostuskustannukset olisivat 395 588 500 euroa (15,958 miljardia Belgian frangia) maaliskuuhun 2002 mennessä. Komissio on jatkuvasti painottanut, että se vastaa ainoastaan sellaisista kustannuksista, joiden se katsoo perustellusti kuuluvan vastuulleen. Näin ollen poissuljettuja ovat erityisesti hanketta johtavan yhtiön erehdyksistä tai hallintovirheistä samoin kuin mahdollisista petoksista aiheutuvat taloudelliset seuraamukset. Belgian hallituksen ja Euroopan komission 8. heinäkuuta 1997 allekirjoittamassa yhteisymmärryspöytäkirjassa Berlaymont-rakennuksen kunnostuskustannuksiksi arvioitiin 324 miljoonaa euroa (13,1 miljardia Belgian frangia). Tämä arvio perustui oletukseen, jonka mukaan rakennus otetaan uudelleen käyttöön 30. kesäkuuta 2000. Berlaymont 2000 SA -yhtiön vuoden 2000 vuosikertomuksessa esittämän viimeisimmän kustannusarvioin mukaan Berlaymont-rakennuksen kunnostuskustannukset olisivat 500 miljoonaa euroa (20,2 miljardia Belgian frangia), kun oletetaan, että rakennus otetaan uudelleen käyttöön 31. joulukuuta 2003. Euroopan petostentorjuntavirasto (OLAF) vastaanotti 21. marraskuuta 2000 vastuussa olevilta komission yksiköiltä huomautuksen vakavista epäilyistä, joita komission käyttämillä Ernst & Youngin konsulteilla oli B-2000:n tärkeimmän sopimusosapuolen esittämää saamista kohtaan. Olin täysin tietoinen huomautuksen lähettämisestä ja hyväksyin sen täysin. OLAFille toimitettiin myös konsulttiyrityksen laatima kertomus hankkeesta. Arvioinnin jälkeen OLAFin pääjohtaja päätti 5. joulukuuta 2000 käynnistää B-2000:ta ja sen työmaalla toimivaa johtoa koskevan tutkinnan. Tutkinnan aikana esille tulleiden asioiden perusteella kesäkuussa 2001 päätettiin käynnistää komissiota koskeva sisäinen tutkinta. OLAF on vastaanottanut komissiolta ja muilta osapuolilta runsaasti asiakirjoja ja vastaanottaa niitä edelleen suorittaessaan tutkintaa. Tutkinta on edelleen kesken. Komissiolle on ilmoitettu, että OLAF uskoo saavansa kertomuksensa valmiiksi ennen heinäkuuta 2002. Tutkinnasta vastaa tällä hetkellä kolmen tutkijan ryhmä, jota avustaa tuomari OLAFin tuomioistuinasioista ja rikosoikeudellisesta neuvonnasta vastaavasta yksiköstä. Ennen tutkinnan valmistumista on luonnollisesti mahdotonta sanoa, nostetaanko syytteitä vai ei. Lopullinen vastuu uudistamishankkeesta on Berlaymont 2000 -yhtiöllä. Kasaantuneet viivästykset työssä aiheuttavat sen, että Berlaymont 2000 SA -yhtiö uskoo rakennuksen olevan valmis 31. joulukuuta 2003 mennessä. Vuoden 1997 yhteisymmärryspöytäkirjaan sisältyy määräys, jonka mukaan komissio ja Belgian hallitus voisivat aikanaan neuvotella sopimuksen siitä, että komissio ostaa rakennuksen. Tällaiset neuvottelut ovat olleet käynnissä tammikuusta 2001 lähtien. Komissio aikoo palata Berlaymont-rakennukseen, jos neuvottelut johtavat molempia osapuolia tyydyttävään tulokseen kaikissa ratkaisemattomissa oikeudellisissa, varainhoidollisissa ja teknisissä kysymyksissä ja jos työn laatu on hyväksyttävissä (pöytäkirjan mukaisesti une bonne fin).